google/wiki40b huggingface dataset:
Γεώργιος Κατεχάκης

Βιογραφικά στοιχεία

Γεννήθηκε το 1881 στον Πλάτανο της Μεσαράς και ανατράφηκε μέσα σε μια οικογένεια που στην κυριολεξία είχε αφιερωθεί σε αγώνες προκειμένου να απελευθερωθεί η Κρήτη.
Πατέρας του ήταν ο στρατηγός Απόστολος Κατεχάκης, παππούς του ο Χατζή Μιχαήλ Κατεχάκης. Ο Κατεχάκης Απόστολος γεννήθηκε το 1837 στον Πλάνατο της επαρχίας Καινουρίου της Μεσσαράς στην Κρήτη. Παππούς του ήταν ο Χατζή Μιχαήλ Κατεχάκης, οπλαρχηγός του 1821 ο οποίος έλαβε τα όπλα με την έναρξη της Επανάστασης στην Κρήτη 1866-1839, ανακηρύχθηκε αρχηγός της επαρχίας Καινουρίου και συμμετείχε υπό τη γενική αρχηγία του Μιχαήλ Κόρακα.
Ο Γεώργιος Κατεχάκης κατατάχτηκε στην Στρατιωτική Σχολή Ευελπίδων, από την οποία αποφοίτησε με βαθμό ανθυπολοχαγού το 1902.
Πήρε μέρος στον Μακεδονικό Αγώνα τα έτη 1904 και 1905. Ήταν αρχηγός του σώματος των Κρητών Εθελοντών και έφερε το ψευδώνυμο «Καπετάν Ρούβας». Έδρασε κυρίως στις περιφέρειες Φλώρινας, Καστοριάς και Μοναστηρίου. Ο Κατεχάκης σημείωσε εντυπωσιακές επιτυχίες ενάντια στους Βουλγάρους, με αποκορύφωμα την περίφημη ενέδρα στο Σκλήθρο.
Το 1912-1913 λοχαγός έλαβε μέρος στους βαλκανικούς πολέμους ως γενικός αρχηγός των εθελοντικών σωμάτων της Μακεδονίας και ως επιμελητής της μεραρχίας Ηπείρου.
Το 1916, ταγματάρχης τότε, διορίστηκε επιτελάρχης της 9ης Μεραρχίας στη Θεσσαλονίκη και πήρε μέρος στο εθνικό κίνημα της Θεσσαλονίκης. Διορίστηκε προσωπάρχης της Υπουργείου Στρατιωτικών, και το επόμενο έτος επιτελάρχης του σώματος στρατού εθνικής αμύνης. Απεστάλη με την υπογραφή ανακωχής στην Κωνσταντινούπολη, όπου και ανέπτυξε πλούσια δράση σε θέματα πληροφοριών και δολιοφθοράς.
O Γεώργιος Κατεχάκης έφθασε στον βαθμό του Στρατηγού σε ηλικία 39 (τριάντα εννέα) ετών, ο νεότερος στρατηγός από ιδρύσεως του ελληνικού κράτους.
Αποστρατεύτηκε το 1920 παραμένοντας σε αποστρατεία μέχρι το 1922, όταν επανήλθε ως Γενικός Διοικητής Θράκης. Αποστρατεύτηκε εκ νέου το 1923 με τον βαθμό του υποστράτηγου και εκλέχτηκε βουλευτής Ηρακλείου γινόμενος το 1924 Υπουργός των Στρατιωτικών στην Κυβέρνηση Θεμιστοκλή Σοφούλη 1924.
Εκλέχτηκε δύο φορές Γερουσιαστής Ηρακλείου, διορίστηκε Διοικητής Κρήτης από την Κυβέρνηση Αλέξανδρου Ζαΐμη το 1928 καθώς και από τον Ιούνιο 1929 στην Κυβέρνηση Ελευθερίου Βενιζέλου Ιουνίου 1929 και για δυο εβδομάδες περίπου το Δεκέμβριο του 1929 στην Κυβέρνηση Ελευθερίου Βενιζέλου Δεκεμβρίου 1929, η οποία τελικά τον διόρισε Υπουργό Στρατιωτικών. Το υπουργείο Στρατιωτικών ανέλαβε για τρίτη φορά στην Κυβέρνηση Ελευθερίου Βενιζέλου 1933. Κατά το Μεσοπόλεμο, ο Κατεχάκης δημιούργησε μαζί με τον Γεώργιο Φεσσόπουλο τις μυστικές υπηρεσίες του ελληνικού κράτους.
Πέθανε στις 22 Απριλίου 1939.
Επιθεώρηση Τέχνης

Συντάκτες

Η Επιθεώρηση Τέχνης χαρακτηρίζεται ως περιοδικό της Αριστεράς. Εξαιτίας του μετεμφυλιακού κλίματος, για πρακτικούς λόγους, όπως χορήγηση άδειας, αποφυγή αστυνομικών ελέγχων κ.λπ., ως εκδότης-διευθυντής εμφανίζονταν ο αρχιτέκτονας Νίκος Σιαπκίδης. Ουσιαστικά όμως το περιοδικό διευθύνονταν από συντακτική επιτροπή, που αποτελούνταν κυρίως από νέοους αριστερούς διανοούμενους, μεταξύ των οποίων οι Φ. Ανωγειανάκης, Τ. Βουρνάς, Δημ. Δεσποτίδης, Κ. Κουλουφάκος, Τ. Λειβαδίτης, Δ. Μπιτζιλέκη, Γ. Παπαλεονάρδος, Τ. Πατρίκιος, Γ. Πετρής (Γιώργος Σίμος), Κ. Πορφύρης (Πορφύρης Κονίδης), Δημ. Ραυτόπουλος, Μ. Φουρτούνης και Γ. Χαΐνης.

Στόχος

Κατά το ανυπόγραφο σύντομο σημείωμα του πρώτου τεύχους, η Επιθεώρηση Τέχνης ερχόταν να «αναπληρώσει την έλλειψη έντυπου που θα ικανοποιούσε τις απαιτήσεις κάθε φιλότεχνου και κάθε δημιουργού». Πρόθεσή της ήταν η ισομερής ενασχόληση με όλα τα είδη της τέχνης και στόχος της «να πλουτίζει το αναγνωστικό κοινό με ένα γόνιμο αισθητικό και φιλοσοφικό στοχασμό». Ακόμα φιλοδοξούσε να γίνει όργανο «μελέτης της τέχνης και προβολής καλής ποιότητας καλλιτεχνημάτων» και προέβαλλε ως αναγκαιότητα τη δημιουργία μιας κίνησης που θα συντελούσε στην πρόοδο και στην ανύψωση του επιπέδου των γραμμάτων και της τέχνης γενικότερα στην Ελλάδα.

Περιεχόμενο

Από τις σελίδες της πέρασαν όλοι σχεδόν οι διανοούμενοι και καλλιτέχνες της εποχής, ενώ υπήρχε πλήρης ενημέρωση με μελέτες, έρευνες, συζητήσεις, συνεντεύξεις, σχόλια, για όλα όσα συνέβαιναν στη λογοτεχνία, στις επιστήμες, στην εκπαίδευση, στο θέατρο, στις εικαστικές τέχνες, στην κριτική βιβλίου κ.α. Ήδη από το πρώτο τεύχος, η Επιθεώρηση Τέχνης επιχείρησε να δημιουργήσει ένα πλαίσιο διαλόγου γύρω από ποικίλα ζητήματα της τέχνης, καλώντας ανθρώπους του καλλιτεχνικού κόσμου να καταθέσουν τις απόψεις τους. Χαρακτηριστικό είναι επίσης το γεγονός ότι η διεύθυνση του περιοδικού προσπάθησε να κρατήσει αποστάσεις από την ηγεσία της τότε Αριστεράς, φθάνοντας ακόμα και σε ρήξεις.
Αποτέλεσε επιθεώρηση ποιότητας του αριστερού χώρου, ίσως μοναδική στο είδος της, αφού καμία ανάλογη προσπάθεια δεν μπορεί να θεωρηθεί συνέχειά της. Η Επιθεώρηση Τέχνης αποτελεί ένα από τα πιο σημαντικά νεοελληνικά περιοδικά, τόσο για το πλούσιο περιεχόμενο όσο και για τις τολμηρές παρεμβάσεις στην πολιτική και κοινωνική ζωή της εποχής.
Δημήτριος Χαραλάμπης

Βιογραφικά στοιχεία

Γεννήθηκε στα Καλάβρυτα και ήταν γόνος της αρχοντικής οικογένειας των Χαραλάμπηδων που ανέδειξε πολλούς πολιτικούς και στρατιωτικούς.
Το 1823 διετέλεσε γραμματέας του τότε Υπουργείου Εσωτερικών, λίγο αργότερα έπαρχος Αιγιαλείας, και μέχρι το τέλους της Ελληνικής Επαναστάσεως εξακολούθησε να κατέχει σημαντικές θέσεις. Μετά τον τέλος του Αγώνα, έγινε νομάρχης, από το 1855 και αργότερα ελεγκτής και τελικά επίτροπος της επικράτειας στο ελεγκτικό Συνέδριο. Μετά την μεταπολίτευση του 1862 ήταν πληρεξούσιος της Εθνοσυνέλευσης και εξελέγη από αυτή μέλος της Κυβερνήσεως επί Βάλβη ως υπουργός των Οικονομικών.
Πέθανε στην Αθήνα τον Φεβρουάριο του 1879. Γιος του ήταν ο Αναστάσιος Χαραλάμπης.
1851 Λακρούτ

Φυσικά χαρακτηριστικά

Η μέση διάμετρος του Λακρούτ εκτιμάται σε 16,89 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,0745.
Μαριλίτα Λαμπροπούλου

Βιογραφία

Σπούδασε Θεατρολογία στο Τμήμα Θεατρικών Σπουδών του Πανεπιστημίου Πατρών. Έχει παίξει και σκηνοθετήσει στο Θέατρο (Αμόρε, Εθνικό). Στο ευρύ κοινό έγινε γνωστή από τη σειρά του Mega Channel Εραστής δυτικών προαστίων, μαζί με τον Αλέξη Γεωργούλη. Με την εμφάνισή της στην ταινία Ο Βασιλιάς του Νίκου Γραμματικού εκπροσώπησε την Ελλάδα στα Shooting Stars στο Φεστιβάλ Κινηματογράφου Βερολίνου.
Ιουστίνος της Μοισίας

Βιογραφία

Ο Ιουστίνος αναφέρεται το 528 ως "στρατηλάτης της Μοισίας". Μάλλον κράτησε τον τίτλο του δούξ της Μοισίας Σεκούντα και το βαθμό του στρατηλάτη (magister militum). Ένωσε τις δυνάμεις του με τον Βαδουάριο, δούξ της Μικράς Σκυθίας, σε μάχη ενάντια σε μια δύναμη ξένων εισβολέων, τους οποίους ο Ιωάννης Μαλάλας χαρακτηρίζει ως «Ούννους», ενώ ο Θεοφάνης ο Ομολογητής ως Βούλγαρους. Ο Ιουστίνος σκοτώθηκε σε εκείνη τη μάχη και τον διαδέχθηκε στην τη θέση του ο Κωνσταντίολος.
Türk Telekom

Η Türk Telekom είναι η πρώην κρατική εταιρεία τηλεπικοινωνιών στην Τουρκία. Η Türk Telekom διαχωρίστηκε από τα Τουρκικά Ταχυδρομεία (PTT) το 1995. Τον Νοέμβριο του 2005 ιδιωτικοποιήθηκε ως Oger Telecom.
Ο όμιλος Türk Telekom παρέχει ολοκληρωμένες τηλεπικοινωνιακές υπηρεσίες από PSTN, GSM σε ευρυζωνικό Διαδίκτυο. Με την υποδομή του δικτύου που καλύπτει ολόκληρη τη χώρα, οι εταιρείες του ομίλου προσφέρουν ένα ευρύ φάσμα υπηρεσιών προσωπικούς και εταιρικούς πελάτες. Η Türk Telekom, η οποία κατέχει το 99,9% των μετοχών των εταιρειών TTNET, Argela, Innova, Sebit A.Ş. και AssisTT, είναι επίσης ο ιδιοκτήτης του 81% των μετοχών της Avea, η οποία είναι ένας από τους τρεις φορείς εκμετάλλευσης GSM στην Τουρκία. Η Türk Telekom υποστηρίζει επίσης την Albtelecom της Αλβανίας. Το 55% των μετοχών της Turk Telekom ανήκει στον οργανισμό Oger Telekomünikasyon A.Ş. και το 30% των μετοχών ανήκει στο Υφυπουργείο Οικονομικών της Τουρκίας. Το υπόλοιπο 15% των μετοχών έχει προσφερθεί σε ιδιώτες.
Τον Ιούλιο του 2018, κατά τη διάρκεια της κρίσης του τουρκικού νομίσματος και της κρίσης του χρέους, οι τουρκικές και διεθνείς τράπεζες ανέλαβαν τον έλεγχο της Türk Telekom λόγω μη καταβληθέντων χρεών ύψους δισεκατομμυρίων δολαρίων. Οι πιστωτές δημιούργησαν φορέα ειδικού σκοπού για να αποκτήσουν την εταιρεία, καθώς προσπαθούν να επιλύσουν την μεγαλύτερη κρίση χρέους της Τουρκίας.
Η εταιρεία διατηρεί τα δικαιώματα των τίτλων Türk Telekom Arena, όπου βρίκεται η έδρα της Galatasaray S.K. Η εταιρεία χρεωκόπησε και τη διοίκησή της ανέλαβαν οι τουρκικές τράπεζες, καθώς αδυνατούσε να αποπληρώσει τα δάνειά της.
Ευγένεια (συνοικία)

Με την ονομασία Ευγένεια φέρεται παραλιακή συνοικία του Δήμου Κερατσινίου, άλλοτε προάστιο του Πειραιά. Βρίσκεται στα νότια όρια του Κερατσινίου με τους Δήμους Δραπετσώνας και Πειραιά και συγκεκριμένα μεταξύ του νεκροταφείου της Ανάστασης και της ακτής του Κερατσινίου.
Η Ευγένεια αποτελεί κυρίως εργατική συνοικία με πολλές εγκατεστημένες βιοτεχνίες περιλαμβάνοντας και την ιχθυόσκαλα του Κερατσινίου. Τελευταία η περιοχή έχει δομηθεί με πολυόροφες πολυκατοικίες. Στη περιοχή υφίστανται δύο δημοτικά σχολεία, αστυνομικό τμήμα, παράρτημα του ΙΚΑ και Υγειονομικός Σταθμός και κέντρα νεότητας με δραστηριοποίηση ποδοσφαιρικού συλλόγου. Κεντρικότερα σημεία της συνοικίας είναι η ομώνυμη πλατεία και ο Ι. Ναός του Αγίου Ευθυμίου.
Η Ευγένεια συγκοινωνιακά εξυπηρετείται με κυκλική λεωφορειακή γραμμή της Ο.ΣΥ (Ευγένεια - Χαραυγή).
Black Metal (άλμπουμ)

Ιστορία του δίσκου

Τον Φεβρουάριο του 1982, οι Venom έλαβαν την πρώτη τους μεγάλη κάλυψη σε περιοδικό, όταν ο Γκάρι Μπάσελ και ο φωτογράφος Ρος Χάλφιν τους αφιέρωσαν δύο σελίδες στο περιοδικό "Sounds", με τίτλο "Back In Black Magic". Το καλοκαίρι της ίδιας χρονιάς, έπαιξαν στο Πόπερινγκε του Βελγίου, μπροστά σε 3.000 θεατές. Αυτή ήταν η πρώτη μεγάλη συναυλία του συγκροτήματος.
Πριν την κυκλοφορία του διαδόχου του "Welcome to Hell", κυκλοφόρησε το σινγκλ με τα κομμάτια "Bloodlust" και "In Nomine Satanas", στις 13 Αυγούστου. Έναν μήνα αργότερα, εκδόθηκε το βίντεο "Live Sept '82", με μια επανεκτέλεση του "Witching Hour" και το "Bloodlust".
Η ηχογράφηση του νέου άλμπουμ πραγματοποιήθηκε στα "Impulse Studios" μέσα σε μόλις έξι ημέρες. Ο δίσκος ονομάστηκε "Black Metal" και ανέβασε την δημοτικότητα των Venom σε όλο τον κόσμο, με την "Roadrunner" να αναλαμβάνει την διανομή του στην Ευρώπη και την "Neat Records" την επίσημη κυκλοφορία του στην Μεγάλη Βρετανία.
Τον Απρίλιο του 1983, το συγκρότημα εμφανίστηκε στο "Paramount Theatre" της Νέας Υόρκης με support συγκρότημα τους Metallica, σε μία επεισοδιακή συναυλία όπου τα εφέ από το σόου του συγκροτήματος προκάλεσαν ζημιές οι οποίες εκτιμήθηκαν στην τιμή των 666 δολαρίων!
Μερικούς μήνες πριν την κυκλοφορία του τρίτου τους δίσκου με τίτλο "At War with Satan", οι Venom πραγματοποίησαν μία σύντομη ευρωπαϊκή περιοδεία με τίτλο "The 7 Dates Of Hell", κατά την διάρκεια της οποίας έπαιξαν στην Αυστρία, την Ελβετία, την Γερμανία, την Ολλανδία, την Γαλλία, το Βέλγιο και την Αγγλία. Καθ' όλη την διάρκεια της συγκεκριμένης περιοδείας, τις εμφανίσεις τους άνοιγαν και πάλι οι Metallica.

Επιρροή

Ο δεύτερος δίσκος των Venom θεωρείται μία από τις σημαντικότερες επιρροές για την καθιέρωση του thrash, του black και του death metal. Πολλά από τα χαρακτηριστικά αυτών των ιδιωμάτων ακούστηκαν για πρώτη φορά στον συγκεκριμένο δίσκο, κυρίως στους στίχους και τους τίτλους των κομματιών.
Παρά την μεγάλη επιδραστικότητα του και το γεγονός ότι έλαβε θετικές κριτικές από περιοδικά όπως το "Sounds" και το "Kerrang", το "Black Metal" δεν σημείωσε μεγάλες πωλήσεις.

Λίστα Τραγουδιών

1. Black Metal (Bray, Dunn, Lant) - 3:40

2. To Hell and Back (Bray, Dunn, Lant) - 3:00

3. Buried Alive (Bray, Dunn, Lant) - 4:16

4. Raise the Dead (Bray, Dunn, Lant) - 2:45

5. Teacher's Pet (Bray, Dunn, Lant) - 4:41

6. Leave Me in Hell (Bray, Dunn, Lant) - 3:33

7. Sacrifice (Bray, Dunn, Lant) - 4:27

8. Heaven's on Fire (Bray, Dunn, Lant) - 3:40

9. Countess Bathory (Bray, Dunn, Lant) - 3:44

10. Don't Burn the Witch (Bray, Dunn, Lant) - 3:20

11. At War with Satan (preview) (Bray, Dunn, Lant) - 2:14
GEA-GRAMMO, ΕΡΑΤΩ, ΑΠΟΛΛΩΝ

Ο GEA - Αστικός Μη Κερδοσκοπικός Οργανισμός GRAMMO, ΕΡΑΤΩ, ΑΠΟΛΛΩΝ είναι ελληνικός οργανισμός συλλογικής διαχείρισης και είσπραξης συγγενικών δικαιωμάτων. Εισπράττει αμοιβές από χρήστες μουσικής και τις αποδίδει μέσω του οργανισμού GRAMMO σε παραγωγούς, μέσω του οργανισμού ΕΡΑΤΩ σε τραγουδιστές και μέσω του οργανισμού ΑΠΟΛΛΩΝ σε μουσικούς στην Ελλάδα.

Ίδρυση

Η ίδρυση του GEA έγινε το 2011, με βάση το νόμο 3905/2010 και το νόμο 2121/1993 περί πνευματικών και συγγενικών δικαιωμάτων, από τρεις προηγούμενους οργανισμούς συλλογικής διαχείρισης και είσπραξης συγγενικών δικαιωμάτων, τους GRAMMO, ΕΡΑΤΩ και ΑΠΟΛΛΩΝ οι οποίοι είναι μέλη του και από τα αρχικά των οποίων πήρε το όνομά του. Ο GEA έχει μορφή αστικού μη κερδοσκοπικού οργανισμού συλλογικής διαχείρισης και είσπραξης συγγενικών δικαιωμάτων με άδεια από το Υπουργείο Πολιτισμού και Τουρισμού, υπό την εποπτεία του Οργανισμού Πνευματικής Ιδιοκτησίας.

Διοικητικό Συμβούλιου

Η σύνθεση του πρώτου Διοικητικού Συμβουλίου του GEA για το έτος 2012 είχε ως εξής:
Δήμητρα Γαλάνη: Πρόεδρος
Kωνσταντίνος Γεωργούντζος: Αντιπρόεδρος
Μαργαρίτα Μάτσα: Γραμματέας
Ελένη Φωσκόλου: Ταμίας
Για το έτος 2013 η σύνθεση του Δ.Σ. έχει οριστεί ως εξής:
Μαργαρίτα Μάτσα: Πρόεδρος
Δήμητρα Γαλάνη: Αντιπρόεδρος
Ελένη Φωσκόλου: Γραμματέας
Kωνσταντίνος Γεωργούντζος: Ταμίας
Για το έτος 2014 η σύνθεση του Δ.Σ του GEA έχει οριστεί ως εξής: 
Κωνσταντίνος Γεωργούντζος: Πρόεδρος 
Δήμητρα Γαλάνη: Αντιπρόεδρος 
Μαργαρίτα Μάτσα:Ταμίας Δήμητρα Μπερδούση: Γραμματέας
Γενικός διευθυντής του GEA διορίστηκε από το 2012 ο Δημήτρης Γιαρμενίτης.

Αρμοδιότητες και αμοιβές

Ο ρόλος του GEA είναι η χορήγηση άδειας σε όσους χρησιμοποιούν μουσική, η διαπραγμάτευση για την αμοιβή των συγγενικών δικαιωμάτων, η είσπραξή τους και η διανομή των αμοιβών στους GRAMMO, ΕΡΑΤΩ και ΑΠΟΛΛΩΝ, οι οποίοι τις διανέμουν σε παραγωγούς, τραγουδιστές και μουσικούς αντίστοιχα.
Στον τύπο έχει αναφερθεί αμοιβολόγιο το οποίο κυμαίνεται από 2% των εσόδων για τηλεοπτικούς σταθμούς εθνικής εμβέλειας έως 1,5% του ανταποδοτικού τέλους από κρατικούς και τους δημοτικούς, ενώ για καταστήματα, υπολογίζεται το εμβαδόν του μαγαζιού ή ο βαθμός άρα και η αναγκαιότητα χρήσης της μουσικής, ώστε μικρότερα μαγαζιά να καταβάλλουν χαμηλότερες αμοιβές από μεγαλύτερα.
Ντ. Χ. Λώρενς

Βιογραφία

Ήταν παιδί ενός κοινωνικά (τουλάχιστον) αταίριαστου γάμου μεταξύ ενός ανθρακωρύχου και μιας διευθύντριας σχολείου. Τα βιώματα αυτής της ασυμφωνίας αντικατοπτρίζονται τόσο στην ζωή όσο και στο έργο του, ιδιαίτερα στον Εραστή της λαίδης Τσάττερλυ. Σπούδασε στο γυμνάσιο του Νότιγχαμ με υποτροφία και μετά στο πανεπιστήμιο της ίδιας πόλης. Το 1910 δημοσίευσε το Λευκό Παγώνι και τον ίδιο καιρό πέθανε η μητέρα του με την οποία ήταν υπερβολικά δεμένος. Δούλεψε για λίγο ως δάσκαλος και το 1911 εγκατέλειψε το επάγγελμα επειδή διαγνώστηκε ότι έπασχε από φυματίωση.
Το 1912 συνδέθηκε ερωτικά με την Γερμανίδα Φρήντα Γουήκλυ το γένος φον Ριχτχόφεν (von Richthofen), σύζυγο καθηγητή του στο Πανεπιστήμιο του Νότιγχαμ, ταξικά πολύ ανώτερή του, έξι χρόνια μεγαλύτερή του και μητέρα τριών παιδιών. Έφυγαν μαζί στην Γερμανία και μετά στην Ιταλία, όπου ο Λώρενς τελείωσε το μυθιστόρημά του Γιοι και Εραστές που δημοσιεύτηκε το 1913. Επέστρεψαν στην Αγγλία το 1914 και παντρεύτηκαν. Το 1915 το βιβλίο του Ουράνιο Τόξο απαγορεύτηκε ως άσεμνο.
Μετά τον πόλεμο άρχισε για τον Λώρενς και την Φρήντα η «άγρια περιπλάνηση». Ταξίδεψαν και πάλι στην Γερμανία και Ιταλία και μετά στην Κεΰλάνη, την Αυστραλία, το Νέο Μεξικό και το Μεξικό. Επέστρεψαν στην Ευρώπη το 1925 και εγκαταστάθηκαν στην Ιταλία.
Το 1928 και 1929 κυκλοφόρησε σε ελάχιστα αντίτυπα στην Φλωρεντία και στο Παρίσι αντίστοιχα ο Εραστής της λαίδης Τσάττερλυ. Επίσης το 1928, το βιβλίο εκδόθηκε, άγρια λογοκριμένο, στη Νέα Υόρκη. Το 1959 εκδόθηκε πλήρες στη Νέα Υόρκη και το 1960 στο Λονδίνο, όπου έγινε αντικείμενο μιας πολύκροτης δίκης, το αποτέλεσμα της οποίας ήταν η αθώωση των υπευθύνων των Penguin Books. Το 1929 η αστυνομία έκλεισε μιαν έκθεση πινάκων του Λώρενς στο Λονδίνο και οι πίνακές του του αποδόθηκαν υπό τον όρο να μη ξαναεκτεθούν στην Αγγλία.
Ο Λώρενς πέθανε το 1930 σε σανατόριο στη Βανς (Vence) της Κυανής Ακτής. Θεωρούμενος «καταραμένος» συγγραφέας όσο ζούσε, αποδείχθηκε αυτός που άλλαξε την αντιμετώπιση του σεξ από την λογοτεχνία.
Τα πρώτα του έργα ασχολούνται με τις βλαβερές συνέπειες του σύγχρονου, βιομηχανοποιημένου πολιτισμού που αποκόπτει τον άνθρωπο από την φύση και καθιστά τις ανθρώπινες σχέσεις προβληματικές. Στα κατοπινά έργα του Λώρενς η φροϋδική ανάλυση κυριαρχεί καθώς και η σημασία που αποδίδει στην σεξουαλική συμπεριφορά.  Το επιστέγασμα ήταν Ο εραστής της λαίδη Τσάτερλι, όπου η ερωτική πράξη καταργεί την ταξική διαφορά και τις κοινωνικές συμβάσεις.
Π.Α.Σ. Ανταγόρας Κω

Τμήμα άρσης βαρών

Ο Π.Α.Σ. Ανταγόρας Κω διέθετε τμήμα άρσης βαρών από το παρελθόν και επανιδρύθηκε το 2017, με συντελεστές τους Σπύρου Χρήστο και Νικολακάκη Θεμιστοκλή και αρωγό τον πρόεδρο του συλλόγου, Πλούμπη Μάριο.
Το 2019 ο Π.Α.Σ. Ανταγόρας Κω συμμετείχε στο Πανελλήνιο πρωτάθλημα ανδρών–γυναικών, νέων ανδρών-νέων γυναικών (Κ23), εφήβων–νεανίδων, παίδων–Κορασίδων που διεξήχθη στα Γιάννενα. Η παιδική ομάδα κατέκτησε την 5η θέση που αποτελεί τη μεγαλύτερη αθλητική διάκριση της Κω, η ανδρική ομάδα την 7η θέση και η γυναικεία ομάδα με δύναμη 2 αθλητριών κατέκτησε την 2η και 3η θέση αντίστοιχα.

Τμήμα καλαθοσφαίρισης

Ο Π.Α.Σ. Ανταγόρας Κω στο παρελθόν διέθετε και τμήμα καλαθοσφαίρισης ανδρών και γυναικών τα οποία ανέστειλαν τη λειτουργία τους. Έπειτα την επανίδρυση του συλλόγου το 2013, ο Π.Α.Σ. Ανταγόρας Κω ανέπτυξε εκ νέου το τμήμα καλαθοσφαίρισης γυναικών, λαμβάνοντας μέρος στα πρωταθλήματα της Τοπικής Επιτροπής Ε.Ο.Κ. Δωδεκανήσου, μέχρι και το 2018 όποτε ανέστειλε τη λειτουργία του.
Σημαία της Νέας Καληδονίας

Ως το 2010, η μόνη σημαία που ήταν σε επίσημη χρήση στη Νέα Καληδονία, υπερπόντιο έδαφος της Γαλλίας, ήταν η σημαία της Γαλλίας. Ωστόσο, σε χρήση αρχικά ανεπίσημα ήταν και η σημαία του Εθνικού Σοσιαλιστικού και Απελευθερωτικού Μετώπου των Κανάκων (FLNKS), ενός πολιτικού κόμματος το οποίο τάσσεται υπέρ της ανεξαρτησίας της Νέας Καληδονίας.
Τον Ιούλιο του 2010 καθιερώθηκε επίσημα η σημαία των Κανάκων μαζί με την γαλλική σημαία και έτσι η Νέα Καληδονία έγινε μία από τις ελάχιστες χώρες ή εδάφη στον κόσμο με δύο επίσημες εθνικές σημαίες.

Σημαία του κινήματος των Κανάκων

Η σημαία του FLNKS, που καθιερώθηκε για πρώτη φορά από το κόμμα, το 1980, αποτελείται από τρεις λωρίδες που κινούνται οριζόντια και στο κέντρο κατά πλάτος της σημαίας. Τα χρώματά τους είναι μπλε, κόκκινο και πράσινο. Ο δίσκος είναι μαύρος και έχει ένα κάθετο σύμβολο, επίσης μαύρο.
Το μπλε συμβολίζει τον ουρανό και περισσότερο τον ωκεανό που περιβάλλει τη Νέα Καληδονία, ενώ με το κόκκινο γίνεται μνεία στους αιματηρούς αγώνες για την ανεξαρτησία και την ενότητα. Το πράσινο συμβολίζει τη γη και κατ' επέκταση τους προγόνους που είναι θαμμένοι κάτω από αυτήν. Ο κίτρινος δίσκος συμβολίζει τον ήλιο και το σύμβολο κάτω από αυτόν είναι ένα flèche faitière, είδος διακοσμητικού βέλους που χρησιμοποιείται στις στέγες των σπιτιών των αυτοχθόνων Κανάκων μαζί με κοχύλια tutut .
Η κυβέρνηση άρχισε να συζητά την υιοθέτηση τοπικής σημαίας ως επίσημης και επίσημου ύμνου, το 2008, σύμφωνα με τους όρους που υπαγορεύτηκαν από την Συνθήκη της Νουμέα. Με βάση τους τελευταίους, επίσημη σημαία ήταν η σημαία της Γαλλίας για περίοδο δύο ετών, ενώ ανεπίσημα θα χρησιμοποιούνταν και η τοπική σημαία των Κανάκων.
Στις 17 Ιουλίου 2010,  ο Γάλλος πρωθυπουργός Φρανσουά Φιγιόν έλαβε μέρος σε τελετή στη Νουμέα όπου η σημαία του κινήματος των FLNKS υψώθηκε μαζί με την τρίχρωμη της Γαλλίας και με τον τρόπο αυτό αμφότερες οι σημαίες έγιναν επίσημες. Λίγο πριν την επίσκεψη του Φιγιόν, το Κογκρέσο της Νέας Καληδονίας είχε ψηφίσει ομόφωνα υπέρ της υιοθέτησης της τοπικής σημαίας των Κανάκων μαζί με την τρίχρωμη γαλλική.
Ωστόσο, η υιοθέτηση της νέα σημαίας αποδείχθηκε αμφιλεγόμενη. Μερικοί πολίτες στην Νέα Καληδονία ζήτησαν την υιοθέτηση μιας εντελώς καινούργιας σημαίας, η οποία θα ενσωμάτωνε τα μοτίβα και των δύο σημαιών (της τρίχρωμης γαλλικής και της σημαίας των αυτοχθόνων Κανάκ).
Στις 18 Φεβρουαρίου 2011 το κόμμα Καληδονιακή Ένωση απέσυρε την υποστήριξή του προς την κυβέρνηση του Φιλίπ Γκομές, επειδή ο τελευταίος δεν σεβάστηκε τη συμφωνία με το κόμμα για κοινή χρήση της τρίχρωμης γαλλικής σημαίας και της σημαίας των Κανάκων.

Επαρχιακές σημαίες

Η Νέα Καληδονία χωρίζεται σε τρεις επαρχίες, κάθε μία με τη δική της σημαία.
Καζακστάν μου (τραγούδι του 1956)

Το Καζακστάν μου (καζακικά: Менің Қазақстаным, Meniñ Qazaqstanım, مەنىڭ قازاقستانىم‎) είναι Καζακικό πατριωτικό τραγούδι γραμμένο το 1956 ως απάντηση στο Σοβιετικό πρόγραμμα Παρθένα Εδάφη. Υπάρχει συζήτηση αν γράφτηκε για τον εορτασμό του γεγονότος ή για να επιμείνει τις Σοβιετικές αρχές να μην μετατρέψουν το Καζακστάν σε ζώνη καλαμποκιού της Ρωσίας. Ο Σαμσί Καλνταγιάκοφ συνέθεσε την μουσική και ο Τζουμεκέν Νατζιμεντένοφ έγραψε τους στίχους.
Ο σημερινός εθνικός ύμνος του Καζακστάν βασίζεται σε αυτό το τραγούδι.
Ηπατοκυτταρικό καρκίνωμα

Σταδιοποίηση κατά TNM

Η σταδιοποίηση γίνεται ως εξής:
Τ1 : μονήρης όγκος < 5 εκ.
Τ2 : μονήρης όγκος > 5 εκ. ή πολλαπλοί
Τ3 : πολαπλλοί όγκοι > 5 εκ.
Τ4 : διήθηση παρακείμενων ζωτικών οργάνων
Ν1 : διήθηση λεμφαδένων
Μ1 : ύπαρξη μεταστάσεων
Στάδιο Ι : Τ1 Ν0 Μ0
Στάδιο ΙΙ : Τ2 Ν0 Μ0
Στάδιο ΙΙΙα : Τ3 Ν0 Μ0
Στάδιο ΙΙΙβ : Τ3 Ν0 Μ0
Στάδιο ΙΙΙγ : Τi N1 M0
Στάδιο ΙV : Ti Ni M1
Μάθηση

Προσέγγιση του όρου

Μάθηση από το αρχαίο ρήμα [μανθάνω] αόρ. έμαθα.
«Η μάθηση ως ενέργεια δημιουργίας καινούριων δομών και τεκμηρίωσης των παλιών» (Βιγκότσκι 1988). «Είναι η διαδικασία κατά την οποία το παιδί και ο έφηβος με την δική τους δραστηριότητα αποκτούν γνώσεις δεξιότητες και ικανότητες που βοηθούν στην δική του προσωπική ανάπτυξη και στην ένταξη του στο περιβάλλον» (Ξωχέλλης). «Είναι μία πηγαία ενδογενής ανάγκη του ανθρώπου που εκφράζεται μάλλον από την ενδομήτρια ζωή του ανθρώπου» (Stones 1978), «συνεχίζεται υποσυνείδητα με την γέννηση του» (H. Remplein 1967), εξελίσσεται μέχρι το τέλος της ζωής του όπου και τα ποιοτικά της χαρακτηριστικά επηρεάζονται από τον τρόπο αλληλεπίδρασης του ανθρώπου από το περιβάλλον.
Ανώτερη έννοια: Κοινωνικοποίηση-Εκπαίδευση
Συνώνυμοι όροι: πρόσκτηση, συσσώρευση, απόκτηση γνώσεων, εκμάθηση,σπουδή, κατανόηση, εμπέδωση, πείρα
Αντίθετοι όροι: αμάθεια, άγνοια, αδαημοσύνη, αμορφωσιά, αγραμματοσύνη,αναλφαβητισμός
Όρος 1 που εμπεριέχεται: μάθημα
Όρος 2 που εμπεριέχεται: μαθητής
Όρος 3 που εμπεριέχεται: αμάθεια